ועדת הכספים, כנסת 20, פרוטוקול מספר 304, 2016-03-08 11:20

משה גפני: אנחנו ממשיכים בסדר היום.

משה גפני: הסדרת תשלומי המכס ליצואנים, במסגרת יום כחול לבן.

משה גפני: את ההצעה החלטנו לשים על סדר היום אבל היא הוצעה על ידי חבר הכנסת עפר שלח, יושב ראש השדולה לכחול לבן.

עפר שלח: יושב ראש משותף.

עפר שלח: תודה רבה אדוני היושב ראש.

עפר שלח: אם יורשה לי להגיד בהזדמנות הזו, אני מתגעגע הן לחדר הוועדה, הן לסגל הוועדה והן ליושב ראש באופן אישי.

משה גפני: תודה.

עפר שלח: הנוכחות שלי כאן היא סוג של תיקון בשבילי.

עפר שלח: זה באמת במסגרת יום כחול לבן וזה עלה מתוך סיור של שדולת כחול לבן, של חברת הכנסת נחמיאס ורבין, של חברת הכנסת בן ארי ושלי שעשינו.

עפר שלח: עלתה שם סוגיה שהיא סוגיה נקודתית שנדמה לי שגם לא מסובך לגמרי לפתור אותה.

עפר שלח: הסוגיה היא כלהלן.

עפר שלח: היא נוגעת ליצרנים שמייבאים תשומות לצורך ייצוא.

עפר שלח: הדוגמה הספציפית שהייתה לנו הייתה של מפעל של רהיטים שמייבא עץ מחוץ לארץ לצורך ייצוא.

עפר שלח: על פי חוק המע"מ מפעל כזה צריך לשלם מע"מ על העץ שהוא מייבא.

עפר שלח: אלא מה, בגלל שבחוץ לארץ, כשהוא מייצא אותו, אין מע"מ בעסקת המכירה, מי שקונה רהיט בחוץ לארץ לא משלם עליו מע"מ, בפועל נוצר כאן פער ורשות המסים מכירה בפער הזה ועושה החזרים.

עפר שלח: יש התחשבנות על המע"מ הזה.

משה גפני: זאת אומרת, הוא משלם מע"מ על העץ שהוא מייבא.

עפר שלח: כן.

עפר שלח: הקונה בהולנד שקונה רהיט, לא משלם מע"מ על כך.

עפר שלח: זאת אומרת, הוא לא יכול להתקזז על מע"מ שהוא קיבל בעסקת המכירה כנגד התשומות שלו.

עפר שלח: לכן באה רשות המסים ואומרת שהיא תתחשבן אתו על העניין הזה ויש לה כל מיני מסלולים של התחשבנות.

משה גפני: רשות המסים מודה בעובדה שהיא צריכה להחזיר לו.

משה גפני: הוא שילם מע"מ.

עפר שלח: היא מודה ואף מחזירה.

עפר שלח: אלא מה, הדבר הזה יוצר פער מימוני, פער תזרימי.

עפר שלח: מע"מ עומד על 17 אחוזים ולפעמים זה יותר משיעור הרווח שיש ליצרן בכל התהליך ולשם כך הוא צריך לקחת אשראי.

עפר שלח: זה מכביד על מפעלים שממילא מתח הרווחים שלהם לא גבוה.

עפר שלח: הציעו דבר מאוד פשוט.

עפר שלח: - שלפי הנייר שהועבר לי על ידי התאחדות התעשיינים זה גם קיים במדינות העולם – וזאת דחייה של תשלום המע"מ בייבוא לשם ייצוא.

עפר שלח: זאת אומרת, לא יצטרכו לשלם את זה בהתחלה ולקבל החזר אלא לעשות דחייה של מספר כזה של חודשים שהוא נגיד ממוצע.

עפר שלח: אני לא יודע אם הוא יהיה פר ענף אבל אפשר יהיה להגיע לכל מיני הסדרים בעניין הזה.

עפר שלח: בסופו של דבר חברות שהן באופן קבוע – ויודעת רשות המסים שהתשומות האלה לצורך ייצוא – מקבלות החזרים על המע"מ הזה, יהיה הסדר כזה שתשלום המע"מ יידחה בכמה חודשים וכך לא ייווצר להם הפער המימוני הזה שגורם נזק מאוד גדול בתזרים של החברה.

עפר שלח: זה נוגע לסוגיית המכסים ואולי אפשר לצרף את הדברים האלה יחד ולראות באמת איך אנחנו משפרים את המצב של אנשים שמייבאים לצורך ייצוא והמדינה ורשות המסים מכירה בזה שהם מייבאים לצורך ייצוא.

משה גפני: טענה נכונה.

משה גפני: הם יגידו שאחרי כן משלמים בהחזר ונותנים הצמדה.

<ניר גרינברג: אני מחברת סביון תעשיות באשדוד.

<ניר גרינברג: אנחנו יצרנים של ציוד וריהוט רפואי, מיטות לבתי חולים, בתי אבות, גריאטריה וכדומה.

<ניר גרינברג: הגעתי במסגרת יום כחול לבן ותוך כדי ראיתי שהנושא הזה עולה.

<ניר גרינברג: זה נושא שאני עוסק בו למעלה משנה בכל מיני מכתבים כאלה ואחרים.

<ניר גרינברג: כמו שאמר חבר הכנסת עפר שלח, יש את הנושא של המע"מ אלא שהוא מקבל תוקף הרבה יותר כבד וגרוע בנושא של המכסים.

<ניר גרינברג: גם אם המע"מ דורש מאתנו איזשהו מימון של תקופה מסוימת כי יש עליו החזר, בנושא המכסים אין שום החזר.

<ניר גרינברג: אם אנחנו כיצרן יחיד בארץ של ציוד מהסוג הזה ומתחרים במספר יבואנים, מוצר מוגמר שמגיע לארץ מחוץ לארץ – פטור ממכסים, ואילו אנחנו כיצרנים ומרכיבים של המוצרים האלה בארץ – משלמים מכסים מלאים על החלקים שמגיעים מחוץ לארץ לפי הסכמים כאלה ואחרים אבל זה נע בין שישה ל-12 אחוזים.

<ניר גרינברג: זה גורם אפליה מאוד מעוותת.

עפר שלח: עכשיו שאתה אומר את זה, אני נזכר שזה עלה גם אצל מי שאנחנו דיברנו אתו, יבואני העץ לצורך רהיטים.

עפר שלח: הם אמרו שעל העץ הם צריכים לשלם מכס אבל על העץ שיש בתוך הרהיט שמיובא מאיטליה, לא משלמים.

<ניר גרינברג: זה לא רק ייבוא לצורך ייצוא.

<ניר גרינברג: גם ייבוא לצורך מכירה בארץ, אני מייצר אלונקה למיון טראומה בבית חולים, המתחרה שלי מביא את האלונקה הזאת והוא פטור ממכסים, ואני, כשאני מביא את הגלגלים ואת הרנטגן ואת כל המרכיבים, אני משלם מכסים מלאים על כל המרכיבים.

<ניר גרינברג: מצד אחד אין לי העדפת כחול לבן ומצד שני אין לי אפילו שוויון כחול לבן.

עפר שלח: מה שאתה מביא זה ייחודי למוצר שאתה מייצר?

<ניר גרינברג: לא.

עפר שלח: לכן לכאורה יש בעיה.

עפר שלח: אם זה ייחודי למוצר שאתה מייצר, אפשר להגיד שאם מיוצר בישראל מוצר כזה וכזה ובאמת יש לו מתחרים - - -

<ניר גרינברג: אין עוד יבואן בארץ.

עפר שלח: אם בן אדם יביא גלגלים כדי למכור גלגלים.

<ניר גרינברג: כאשר התחלתי לפעול במישורים ולנסות לטפל בזה, יש פרטי מכס לדברים האלה והם חד חד-ערכיים.

<ניר גרינברג: אם אני מביא גלגלים לאלונקה, אני משלם עליהם 12 אחוזים.

עפר שלח: זה מה שאמרתי.

עפר שלח: זה פריט ייחודי לאלונקה.

<ניר גרינברג: במקרה הזה, כן.

<ניר גרינברג: מי שיביא את האלונקה כולה, הוא פטור.

מיקי לוי: אם למשל מיטה בבית החולים, הגלגלים של המיטה משמשים גם לארגזי כלים במוסך וגם למנופים בתוך המוסך ואפשר לעשות בהם הרבה שימושים.

מיקי לוי: אותו דבר לגבי החומר הצינורות שמרכיבים את המיטה.

מיקי לוי: אפשר לקחת את הצינורות האלה ולעשות מהם ארונות.

מיקי לוי: איך אנחנו יכולים לעשות את ההפרדה?

מיקי לוי: זאת הבעיה המרכזית.

<ניר גרינברג: היום כשאני מביא את הציוד הזה, אני נדרש להציג למכס כדי לדעת איזו מדרגה לקבל, של שישה, של עשרה, של 12 אחוזים ואני צריך להציג קטלוגים ואני מציג שזה מיועד לציוד רפואי.

<ניר גרינברג: כך אני מקבל לא את המכה הגדולה של ה-12 אחוזים אלא רק שמונה אחוזים על גלגלים שאני מביא שמיוצרים במלזיה למשל או לא משנה היכן.

<ניר גרינברג: אתה סומך עלי שאני אטפל בבטיחות של העובדים ואתה גם כנראה תצטרך לסמוך עלי שאני מדווח אמת.

<ניר גרינברג: אני כן אומר שאנחנו היום בעצם מקבלים דרגות מס על פי הצהרות וצירוף של קטלוגים.

<ניר גרינברג: יש שלוש מדרגות של העדפת כחול לבן - אני אגיד חס וחלילה במקרה הזה – שוויון כלשהו ואפליה.

<ניר גרינברג: אנחנו כרגע נמצאים במצב של האפליה.

<ניר גרינברג: אני לא אומר שיעדיפו אותנו כיצרנים מקומיים.

<ניר גרינברג: אין לי את היומרה הזאת בשלב הזה.

<ניר גרינברג: אבל אני כן אומר או שתמסה את היבואנים שמתחרים בו או שתפטור אותי מהמס של המרכיבים אבל צריך לבצע איזשהו שוויון.

מיקי לוי: כאשר ארון מגיע ועובר דרך המכס.

<ניר גרינברג: אני לא יצרן רהיטים.

מיקי לוי: לא משנה.

מיקי לוי: דיברנו על עץ.

<ניר גרינברג: לא, אני דיברתי על ציוד רפואי.

עפר שלח: בדוגמה שלך.

עפר שלח: כשאני מייבא עץ כדי לייצר ארון בישראל, אני משלם מכס על העץ.

עפר שלח: כשאני מייבא רהיט מאיטליה, אני לא משלם מכס על העץ.

משה גפני: השאלה היא מאיפה אתה יודע – אתה, איש המכס – שעם העץ הזה אתה מייצר ארון שאותו אתה מייצא.

עפר שלח: כי אני מפעל לארונות.

משה גפני: אולי הרהיט יישאר בישראל וישלמו את המע"מ?

עפר שלח: המע"מ זה סיפור אחר.

עפר שלח: זה הסיפור המימוני.

משה גפני: התהליך עליו אתה מדבר מובן לחלוטין.

משה גפני: לפי דעתי צריך לתקן את זה.

משה גפני: אני רק שואל אותך טכנית איך אתה יודע – איש המכס - שעם העץ אותו אתה מייבא מייצר ארון או מייצר כל דבר אחר ואתה מייצא אותו.

עפר שלח: אני יצרן ארונות, אני מביא דוחות כמו שניר מביא בשביל כל דבר.

עפר שלח: אם אני ייצרתי ארונות שדורשים ארבעים טון עץ, אז על ארבעים טון עץ אל תיקח לי מכס.

<ניר גרינברג: היושב ראש, אני רוצה לחדד.

<ניר גרינברג: אני חושב שיש כאן אי הבנה.

משה גפני: הבנו.

מיקי לוי: יש כאן איש מכס, איש רשות המסים?

משה גפני: כן, אבל רגע.

<אורן הרמבם: אני מהתאחדות התעשיינים.

<אורן הרמבם: אני קודם כל רוצה להודות לחבר הכנסת עפר שלח על כך שהעלה את הנושא לדיון במסגרת כחול לבן.

<אורן הרמבם: השתתפתי בדיון בו עפר לקח חלק והיו מספר תעשיינים שהעלו את הסוגיה הזאת ולדעתי, מההיכרות שלי בעבודה בהתאחדות, זה רק מדגם מלא מעט פניות שמגיעות אלינו כמעט מדי חודש מיצואנים על כך שיש עיכוב משמעותי בהחזרי המע"מ שמגיעים להם מדי חודש.

<אורן הרמבם: אני חושב שצריך לחלק את הבעיה לשני חלקים.

<אורן הרמבם: החלק הראשון הוא באמת נושא המע"מ והחלק השני הוא המיסים העקיפים, מכסים ומיסי קנייה, מה שמוגדר היום בהישבון.

<אורן הרמבם: בנושא המע"מ קודם כל צריך להודות ולעשות איזשהו גילוי נאות ואני חושב שאנשי רשות המסים עוד מעט ירחיבו בעניין.

<אורן הרמבם: לאחרונה פורסם נוהל של החזר מזורז של מע"מ ליצואנים.

<אורן הרמבם: אני מניח שאתם תרחיבו לגבי הנוהל הזה בהמשך.

<אורן הרמבם: אבל עדיין מדובר על כך שהיצואן נדרש לשלם מע"מ ביבוא ולקבל החזר.

<אורן הרמבם: עדיין יהיה פער מימוני שפוגע באותו יצואן, במיוחד בקטנים והבינוניים ואנחנו חושבים שצריכים לפתור את הבעיה הזאת בדיוק כפי שהציע חבר הכנסת שלח.

<אורן הרמבם: לגבי הסוגיה השנייה של מכסים ומסי קנייה, אותי מנגנון שקרוי הישבון.

<אורן הרמבם: באמת המנגנון הזה מאפשר – יש כמה מסלולים – באחד המסלולים דחייה של המכסים ומסי הקנייה בייבוא לשם ייצוא, אבל לפחות מחלק מהמשובים שאנחנו מקבלים מתעשיינים, אני חושב שאפשר אולי לציין כאן שתי עובדות.

<אורן הרמבם: העובדה הראשונה היא שיש חוסר מודעות בקרב חלק מהתעשיינים לגבי המנגנון הזה, ואז אפשר אולי בצעדים משותפים יחד עם אנשי רשות המסים לחשוף יותר את המנגנון בפני התעשיינים.

<אורן הרמבם: הנושא השני, אנחנו מקבלים לא מעט משובים על בירוקרטיה.

<אורן הרמבם: כלומר, יותר מדי טפסים, ניירת ותהליכים מסורבלים מדי בכל מה שקשור להישבון.

עפר שלח: מה שניר העלה, זאת לא בעיה של בירוקרטיה.

<אורן הרמבם: זאת סוגיה אחרת.

מיקי לוי: בירוקרטיה, אתם יכולים לשבת עם סגן שר האוצר ולדבר אתו על כך.

מיקי לוי: זה לא עניין של הוועדה.

מיקי לוי: אני רוצה להעיר לך משהו לנושא המע"מ.

מיקי לוי: אם לשיטתך אני אפרק את כל שרשרת המס ויבוא עכשיו מישהו שמוכר גם בקיוסק ויאמר שיעזבו אותו כי הוא לא רוצה לגבות ואל תזכו אותי.

מיקי לוי: יש כאן תהליך של חוקי מס שהמדינה קבעה.

מיקי לוי: אתה תגבה מע"מ או תשלם מע"מ ובהחזרים, בקיזוז, אנחנו נחזיר לך.

מיקי לוי: מה עוד שהיום זה נעשה נדמה לי תוך שלושים ימים.

<אורן הרמבם: לפי החוק.

<אורן הרמבם: אבל גם שלושים הימים האלה מהווים פער.

מיקי לוי: אי אפשר אחרת.

<אורן הרמבם: השאלה היא נכונה.

מיקי לוי: אני קיצרתי את זה משלושה חודשים לשלושים ימים.

<אורן הרמבם: השאלה נכונה ורלוונטית אלא שהמע"מ, תכליתו היא מס שמוטל על הצריכה המקומית וכאן מדובר, כפי שהזכיר חבר הכנסת שלח, על יצואן שמוכר את הסחורה שלו לחוץ לארץ ואין שום מרכיב של מע"מ.

<אורן הרמבם: לכן זה פשוט תהליך מיותר לחלוטין.

<אורן הרמבם: הוא צריך לשלם את המע"מ בשחרור של חומר הגלם בייבוא ואחר כך לקבל אותו בחזרה.

עפר שלח: מיקי, זה לא גובה בשבילכם.

מיקי לוי: הם לא מסוגלים לדעת כמה מע"מ נשאר כאן בתוך השוק המקומי.

מיקי לוי: הוא הרי קונה גם סחורות בתוך הארץ ומשלם עליהן מע"מ.

מיקי לוי: זאת מערכת של קיזוז.

מיקי לוי: תשלום וקיזוז.

<ניר גרינברג: יש לזה פתרון.

<אורן הרמבם: יש מפעלים שבאופן עקבי מדי חודש בחודשי מייצאים למשל 90-95 אחוזים מהסחורה שלהם לחוץ לארץ.

מיקי לוי: אבל אתה קונה גם שירותים מהארץ.

מיקי לוי: זה יפגע בך.

מיקי לוי: אתה קונה שירותי הובלה ואתה מקזז את המע"מ.

מיקי לוי: אני לא כרגע מה אתה קונה אבל אתה קונה שירותי ניקיון ואתה מקזז את המע"מ.

מיקי לוי: אתה פשוט תמוטט את שרשרת המס וזה לא ילך.

מיקי לוי: אני מציע לכם לעזוב את זה.

משה גפני: רגע, אנחנו עוד לא במסקנות.

משה גפני: יש עוד מישהו שרוצה להתייחס לעניין?

משה גפני: רשות המסים, בבקשה.

<דוד חורי: אנחנו נציגי המכס ולא נציגי המע"מ.

<דוד חורי: אני אחראי על הייצוא במדינת ישראל ואחראי על כל אכיפת הסכמי הסחר של המדינה.

משה גפני: אתם לא נציגי המע"מ.

משה גפני: אני לא מדבר על המכס ואני לא מדבר על המקרים שעליהם אנחנו מדברים עכשיו, אותם עפר שלח העלה יחד עם החברים.

משה גפני: היה מע"מ שאדם רגיל במדינת ישראל היה משלם אותו אפילו שהוא עדיין לא קיבל את הכסף ולאחר מכן היו עושים אתו את החשבון וכולי.

משה גפני: אנחנו העברנו כאן – רשות המסים התהדרה בזה ומשרד האוצר שם שלטי רחוב בנושא אבל אנחנו עשינו את זה.

משה גפני: היה לנו לא קל עם רשות המסים אבל בסוף משלמים מע"מ על בסיס מזומן.

משה גפני: הסוחר, האיש, לא חשוב מי, לא מממן את המדינה כשהוא עדיין לא קיבל את הכסף.

משה גפני: ברגע שהוא מקבל את הכסף, הוא משלם את המע"מ.

משה גפני: כאשר חבר הכנסת עפר שלח אמר לי שהוא רוצה להעלות את הנושא בוועדה זה הזכיר לי את התהליך הזה.

משה גפני: אם אכן יש מצב שבו ברור לכל הדעות – גם אתם אומרים וגם הסוחרים אומרים וגם היבואנים אומרים – שהכסף הזה הוא לא כסף שיישאר בקופת המדינה אלא הוא יחזור חזרה לאותו אחד, האם אין דרך למצוא שיהיה אפשר למנוע את התהליך הזה?

משה גפני: זאת מפני שהתהליך הזה בדרך יוצר בעיות ואין בו צורך.

<דוד חורי: יהיה מאוד קשה לפגוע בשרשרת של המע"מ ובסדר בו מנוהל המע"מ לצורך המטרה.

<דוד חורי: לנו יש במסגרת המע"מ, למיטב ידיעתי, מנגנונים של החזר מע"מ מזורז ליצואנים.

<דוד חורי: יש היום יצואנים שתוך שמונה ימים מקבלים את החזרי המע"מ בחזרה, ויתקנו אותי נציגי מכון הייצוא.

<דוד חורי: יש מנגנון ליצואנים.

<אורן הרמבם: זה נוכל חדש שנכנס לתוקף ממש בימים האחרונים.

<אורן הרמבם: אין לנו עדיין ניסיון לגביו.

<דוד חורי: עצם העובדה שתוך שמונה ימים יש החזר, זה כבר אומר שעבור שמונה ימים לא נלך ונשנה.

משה גפני: כל הכבוד לכם.

משה גפני: אנחנו שוקלים לתת לכם פרס ישראל, אבל לפני כן.

מיקי לוי: הביאו תשעה מיליארד שקלים יותר.

מיקי לוי: מגיע להם.

משה גפני: הכול בסדר.

משה גפני: אני שואל שאלה.

משה גפני: אם אתה מחזיר את זה תוך שמונה ימים, אתה מחזיק אנשים, הוא משלם, אתה רושם, אתה מחזיר, עושה מערכת שלמה שאני מברך אתכם על כך כי קיצרתם את המועדים וזה בסדר.

משה גפני: אבל האם אי אפשר להפעיל את המוח באופן יותר יצירתי ולהגיע לתהליך כזה שבמקום שהוא משלם, אתה מחזיר לו אחרי שמונה ימים, לעשות את זה באותו יום שהוא מביא את זה.

<דוד חורי: זה שינוי סדרי עולם.

משה גפני: אנחנו כאן משנים סדרי עולם כל הזמן.

<דוד חורי: אני לא נציג המע"מ.

משה גפני: אני שואל האם אתם יכולים לעשות את זה.

<דוד חורי: אני חושב שזה בלתי ניתן.

משה גפני: בלתי ניתן, זאת תשובה טובה.

משה גפני: השאלה אם זה באמת בלתי ניתן או שזה דורש שינוי סדרי בראשית.

<דוד חורי: לפי דעתי זה דורש שינוי סדרי בראשית.

עפר שלח: אם אפשר בשמונה ימים, למה אי אפשר באותו יום?

עפר שלח: אם הייתם בשלושה חודשים, היינו אומרים שתביאו שמונה ימים.

<אבי נווה: אלה לא שמונה ימים.

<אבי נווה: אלה שמונה ימי עסקים, לא כולל סופי שבוע.

<אבי נווה: בפועל זה נמשך לשלושים ימים.

<דוד חורי: הייתה כאן איזו טעות.

<דוד חורי: אם אתה ממדינת ישראל, כאשר אתה מכניס סחורה לאירופה - אתה משלם את המע"מ במועד הייבוא למעט כמה מדינות שעשו איזשהו שער באירופה.

<דוד חורי: כאשר ישראלי מכניס סחורה לאירופה, הוא משלם את המע"מ למעט סחורה שעוברת בין מדינה אחת למדינה שנייה בסירקולציה האירופאית.

עפר שלח: הוא משלם או מי שקונה ממנו משלם?

<דוד חורי: מי שקונה מהיצואן הישראלי משלם.

עפר שלח: נותנים לך דוגמה של מדינות בהן יש מנגנון שמפצה על זה ואנחנו רוצים להיות כמו המדינה הזאת.

<דוד חורי: אני אעזור לך.

<דוד חורי: יש מדינות שעשו טריק.

<דוד חורי: מה אמר הטריק?

<דוד חורי: אמרו, בואו תכניסו את כל הסחורה דרכנו, לדוגמה בהולנד, ואנחנו נעשה לכם לכאורה מס נדחה.

<דוד חורי: אז, כאשר הסחורה מתחילה לנוע בסירקולציה האירופאית, הם מקבלים את ההחזר של המע"מ.

<דוד חורי: זה כאילו הם שילמו והם מקבלים בחזרה.

משה גפני: רעיון.

עפר שלח: אני מסתכל על זה מהזווית של היצואן הישראלי.

עפר שלח: זה מה שמעניין אותי.

<קריאה: אגב, זה רק המע"מ אבל מה עם המכס?

<קריאה: המכס לא חוזר.

משה גפני: מה יש בהולנד?

משה גפני: מה זה מס נדחה?

<דוד חורי: באופן עקרוני כאשר אתה סוחר בתוך מדינות אירופה, כאשר סחורה עוברת בתוך מדינות אירופה, אתה משלם את המע"מ לא במועד הייבוא למדינה אלא בעצם אתה משלם את המע"מ רק במועד המכירה.

משה גפני: מה קורה בינתיים?

משה גפני: אני בא לשם, מה קורה?

<דוד חורי: כאשר אתה מעביר מבלגיה לצרפת, אם זה בתוך הסירקולציה האירופאית, אין מע"מ.

משה גפני: מה זה מס נדחה?

<דוד חורי: רגע.

<דוד חורי: באו מדינות ורצו בעצם ללכת ולפתח את הנמלים שלהן.

<דוד חורי: אמרו שאם יהיה מע"מ, מה יהיה השוני בין המדינה לבין מדינות אחרות ולכן אמרו שיקימו חברה הולנדית ואותה חברה כאילו מייבאת את הסחורה והיא מקבלת על זה מס נדחה.

<דוד חורי: בינתיים הסחורה מתחילה לנוע בכבישים.

משה גפני: אתה כבר הגעת ל-בינתיים ואני עוד מחכה לשמוע מה זה מס נדחה.

משה גפני: מה זה מס נדחה?

משה גפני: אני באתי, אני החברה, ואז מה אני עושה?

מיקי לוי: נמל אמסטרדם, כדי להגביר את כניסת הסחורות דרך נמל אמסטרדם, לשנע אותם, לייצר יותר מקומות עבודה, הביאו סחורה מישראל – סתם לדוגמה – לנמל אמסטרדם.

מיקי לוי: הסחורה מיועדת לבלגיה.

מיקי לוי: העלו את הסחורה על המשאית, יש מס נדחה.

מיקי לוי: כשהיא תגיע לבלגיה, רק אז ישולם המס.

משה גפני: מה קורה כשצריך לשלם?

מיקי לוי: משלמים.

<קריאה: משלמים בבלגיה.

<דוד חורי: המס במכירה ולא בקנייה.

מיקי לוי: המס לא משולם באמסטרדם אלא הוא נדחה לבלגיה.

מיקי לוי: נגיד הוא שכב בנמל כמה ימים, שבוע-שבועיים, הרוויחו את השבוע-שבועיים האלה.

<דוד חורי: זה לעניין המע"מ.

מיקי לוי: אם נצליח שדרך אשדוד נוכל לשלוח סחורות למצרים, לערב הסעודית ולכולם, גם אני מתחייב לעשות מס נדחה.

<דוד חורי: עכשיו לנושא המכס.

<דוד חורי: קודם כל, מדינת ישראל חתומה על הסכמי סחר חופשי.

<דוד חורי: זאת אומרת, יש טובין.

<דוד חורי: לדוגמה, אם יש לנו הסכם הס"ח עם אירופה, בעיקרון כאשר הסחורה תבוא עם תעודת מקור, על פי ההסכם, ותעמוד בכל הכללים של ההסכם, כאשר הסחורה תיובא – היא לא משלמת מכס.

<דוד חורי: זאת אומרת, מתי בעצם יש מכס?

<דוד חורי: יש למעשה מכס כאשר הסחורה לא מגיעה מאחד מהמדינות שלמדינת ישראל יש הסכם סחר חופשי אתה.

משה גפני: מי למשל?

<קריאה: הגלגלים ממלזיה.

<דוד חורי: סין.

<דוד חורי: מלזיה.

משה גפני: זה לא משהו בשוליים אלא משהו משמעותי.

<דוד חורי: באופן עקרוני יש תעריף ותעריף זה משהו בינלאומי.

<דוד חורי: דרך אגב, יש גם מנגנונים שאסור לנו לייצר אפליות בין אוכלוסיות שונות גם בעולם, גם במסגרת ה-WTO וגם במסגרת ה-WCO.

<דוד חורי: יש תעריף מכס.

<דוד חורי: תעריף המכס בעצם מקטלג את כל המוצרים ונותן להם קידוד.

<דוד חורי: לצד הקידוד יש את שיעור המכס.

<דוד חורי: היה ויש יצרן ישראלי או יצואן ישראלי שבעצם מביא חומר גלם לצורך ייצור מוצר לייצוא, יש מנגנונים שבעצם מחזירים לאותו יצרן/יצואן את המכס.

<ניר גרינברג: רק אם הוא מייצא.

משה גפני: מתי מחזירים לו?

<דוד חורי: נמצא כאן מר משה הראל שאחראי על הנושא.

משה גפני: בסדר.

משה גפני: מתי מחזירים לו את הכסף?

<דוד חורי: אני אגלה לך.

<דוד חורי: היצרנים לא רוצים לקבל את הכסף מוקדם כי במדינה יש ריבית מאוד טובה.

מיקי לוי: המדינה משלמת את הריבית הכי טובה.

משה גפני: מר חורי, אני מציע שאנחנו נמצא פתרון שהיבואנים ואלה שמשלמים את המכס לא יצטרכו לשלם.

משה גפני: נעשה את זה מס נדחה לשמונה ימים וביום השמיני, אם הם יצטרכו לקבל בחזרה, הם פשוט לא יקבלו ולא ישלמו אלא אם כן הם יתנגדו לזה כי הם ירצו להשקיע את הכסף במדינה.

משה גפני: מה שעפר שלח מעלה ומה שאמרו החברים, אין להם טענות למדינה בעניין הזה.

משה גפני: הכול בסדר.

משה גפני: אנחנו אנשים צעירים, אנחנו רוצים לעשות מהפכה ואם משלמים ואחרי שמונה ימים מחזירים, אז בוא נמצא איזו דרך לעקוף את העניין הזה ושלא ישלמו ולא יקבלו.

משה גפני: עכשיו יהיו כמה פקידים מובטלים, אז הם ילמדו שם שיעורי תורה.

עפר שלח: לזה יש תקציב.

<משה הראל: אני מנהל תחום במינהל המכס פטור מותנה, הישבון ועוד כמה נושאים.

<משה הראל: בגדול, מקדמת דנא קיים המנגנון הזה של הישבון.

<משה הראל: ההישבון נועד להחזיר את המיסים, לעודד את היצואנים בארץ שמייצרים לצורך ייצוא ומחזיר להם את המכס ומס קניה.

<משה הראל: מע"מ אף פעם לא היה קיים בהחזרים האלה מתוך הנחה שהיבואן מקזז את המע"מ בייבוא ולכן מע"מ לא נכלל בהחזרי המסים האלה.

<משה הראל: במנגנון הזה יש שני מסלולים – אחוז המס כפי שנקרא אצלנו ואשראי.

<משה הראל: היצואן יכול לבחור בדרך כלל את המסלול שהוא רוצה.

<משה הראל: המסלול הזה יכול להיות במסלול של אשראי, אם יש מסים גבוהים ומדברים על מס קניה וזה מאוד מכביד על היצואן, הוא יכול להיכנס למסלול אשראי.

<משה הראל: זאת אומרת, הוא נותן תחזית של הייבוא שלו ושל הייצוא שלו, ועל סמך זה פותחים לו אשראי, בודקים שהמפעל קיים, יש את המנגנון, יש שתי יחידות הישבון בארץ שחולשות על כל מדינת ישראל – חיפה ומכס מרכז – ויש שטח גיאוגרפי של המפעל.

<משה הראל: דרך אגב, יש מידע כללי לציבור באתר רשות המסים על ההישבון ועל האפשרויות.

<משה הראל: גם מכון הייצוא מקיים הרצאות.

מיקי לוי: לכמה זמן ניתן האשראי?

<משה הראל: הוא ניתן לתקופה של שנה ואפילו יותר אבל הוא צריך להתחיל לדווח ואז פותחים לו את האשראי.

<משה הראל: הוא מביא את הסחורה ברשימון.

מיקי לוי: אבל פיזית הוא לא משלם.

<משה הראל: לא משלם.

<משה הראל: הוא מקבל אשראי.

<משה הראל: חוץ מהמע"מ.

<משה הראל: אנחנו מדברים כעת על מכס ומס קניה.

<משה הראל: אם הוא בוחר במסלול הזה, הוא בהתחלה – כי אנחנו עוד לא מכירים אותו - נותן איזושהי ערבות בנקאית ובהתחלה זה יכול להיות מאה אחוזים ואחר כך מפחיתים לו.

<משה הראל: אז הוא מכניס את חומרי הגלם שלו ברשימוני ייבוא ללא מסים.

<משה הראל: זה נקרא רשימוני יל"צ, ייבוא לשם ייצוא.

<משה הראל: הוא מקבל שם את האשראי שפתחנו לו במערכת וכל הסחורה שלו נכנסת בלי מכס ובלי מס קניה.

<משה הראל: מי שבוחר באחוז המס, והרוב בוחר, שבעים אחוזים מהיצואנים בוחרים את המסלול של שבעים אחוזים כי זה יותר נוח, ולא צריך לתת שם תחזית.

מיקי לוי: זה נתון לשיקולם.

<משה הראל: לרוב זה נתון לשיקולם.

<משה הראל: יש לנו גם איזשהו שיקול דעת.

<משה הראל: היה לכם אתמול דיון על טומבק, היה ניצול לרעה בהישבון של הטומבק.

משה גפני: תגיד מה היה ניצול לרעה.

<משה הראל: הניצול לרעה הוא שהביאו את הטבק הזה מירדן בהישבון, בגלל המיסוי הגבוה של הטומבק הזה חיפשו דרכים כאן איך לעקוף את כל המיסוי הגבוה, במיוחד טומבק לנרגילות, ומצאו את הנישה הזאת של הישבון.

משה גפני: איזה נישה של הישבון?

<משה הראל: המסלול הזה עליו אנחנו מדברים כעת.

<משה הראל: ייבוא לצורך ייצוא של הטבק.

<משה הראל: הטבק נכנס מירדן ויצא למדינות.

<משה הראל: כאילו יצא.

מיקי לוי: כאילו הוא יצא אבל אני אומר לך שהוא היה לשימוש כאן.

עפר שלח: לקחו מנגנון ורימו.

עפר שלח: הוא רימה אותך ואמר שהוא יצואן אבל הוא לא יצואן.

משה גפני: אני במקומכם לא הייתי מזכיר את זה בכלל.

מיקי לוי: המדינה הפסידה הרבה כסף.

משה גפני: בקדנציה הקודמת שלי כיושב ראש הוועדה, על פי שכנוע ששכנעו אותנו, אנחנו העלינו את הנושא לדיון.

משה גפני: הגיע לכאן משרד הבריאות ואמר שזה יפגע בבריאות ולכן העלינו משמונים או שישים ליחידה מסוימת ל-280.

משה גפני: אמרו שני דברים: ראשית, הכנסות המדינה יגדלו, ושנית, העישון ירד מכיוון שמשרד הבריאות טען שלא יצרכו יותר נרגילה וכל מה שנלווה לעניין.

משה גפני: היה כאן ששון ושמחה.

<משה הראל: זה דומה לרפורמה בכוהל שאני אחראי עליה בפטור מותנה.

משה גפני: דומה.

משה גפני: נכון.

<משה הראל: גם השגנו מטרות לא נכונות.

משה גפני: אז התברר שהמדינה הפסידה הרבה כסף והתברר שמצד הצרכנים, לא שהצריכה ירדה אלא אולי היא עלתה ולא השגנו בעניין הזה שום דבר אלא השגנו הרבה הברחות שאתם אפילו לא יודעים עליהן.

<משה הראל: מסכים.

משה גפני: מה אמרת על האלכוהול?

<משה הראל: מדובר בזיוף כוהל.

משה גפני: אני טוען כל הזמן.

משה גפני: אני הייתי אצל אדמו"ר אחד, לא אומר את שמו אבל הוא אדמו"ר מוכר, והוא אמר לי שצריך במדינה להפחית את מס הכנסה, מס ההכנסה גבוה, הרבה לא משלמים את המס, לוקחים עורכי דין וכלכלנים.

משה גפני: צריך להפחית את מס ההכנסה כי אתה מפחית את מס ההכנסה, אנשים מרגישים יותר נוח, אנשים ישלמו יותר ובסופו של דבר ההכנסות יגדלו.

משה גפני: אני אומר לכם שהוא צודק.

משה גפני: זאת אחת ההוכחות.

משה גפני: אתה מגביר את המיסוי, אנשים מבריחים ומחפשים פתרונות.

מיקי לוי: אם אתה מוריד את נטל המס, תשלומי המס הם יותר ישרים.

משה גפני: נכון.

משה גפני: אין ויכוח על זה.

משה גפני: צריך לדעת לעשות את האיזון לכמה אתה מוריד ואיך אתה לא עובר את הגבולות.

משה גפני: אבל הנה, זאת דוגמה לא רעה.

עפר שלח: בוא נחזור למע"מ.

עפר שלח: אני חייב להגיד שמסלול האשראי, או שני המסלולים, נשמעים טוב.

<משה הראל: את המסלול השני לא פירטתי.

<משה הראל: המסלול השני הוא מסלול אחוז המס שיצואן בוחר לשלם את המסים בייבוא כי נטל המס הוא נמוך, שישה אחוזים, עשרה אחוזים מכס, והוא מעדיף לשלם את זה.

מיקי לוי: למה הוא מעדיף?

<משה הראל: הוא לא יודע מה התחזית שלו.

<משה הראל: באשראי הוא צריך לתת לי תחזית.

<ניר גרינברג: הוא לא התייחס לנושא של ייצור פנים.

<ניר גרינברג: אני לא מדבר על הישבון אלא על ייצור בארץ.

<אבי נווה: סמנכ"ל כספים של חברת לוכסמבורג תעשיות.

<אבי נווה: אנחנו יצואנים קטנים, חברה קטנה-בינונית.

<אבי נווה: אני רוצה לדבר על נושא החזר המע"מ.

<אבי נווה: בכל חודש אנחנו בעצם מנהלים ויכוח עם תחנת המע"מ באזור שלנו, מתי הכסף ייכנס, האוצר לא העביר, הוא כן העביר.

משה גפני: הם אומרים שמונה ימים.

<אבי נווה: הם אומרים אבל בפועל זה לא קורה.

<אבי נווה: בפועל זה לפחות עד סוף החודש שאחרי השוטף ולפעמים זה גולש.

<אבי נווה: אם זה בדצמבר ולא נוח למדינה להחזיר עד סוף שנת הכספים הזאת, זה גולש לשנה הבאה.

<אבי נווה: בפועל זה לא קורה.

<אבי נווה: יש לי רעיון פשוט.

<אבי נווה: יש במכס מנגנון שנקרא פטור מותנה.

<אבי נווה: אגב, תודה למשה הראל, אני דיברתי אתך בנושא לוכמסבורג.

מיקי לוי: בכל זאת הרשות עושה גם דברים טובים.

<אבי נווה: יש מנגנון שנקרא פטור מותנה במכס.

<אבי נווה: זאת אומרת, אתה פטור מהמסים אלא אם כן תייצא.

<אבי נווה: אין סיבה שלא ניישם את אותו מנגנון גם כאן, גם על הייבוא.

<אבי נווה: אנחנו מביאים מחוץ לארץ את רוב תשומות שלנו, שם מרכיב המע"מ הוא גבוה.

<אבי נווה: אני מממן את המדינה בשוטף פלוס שלושים במינימום.

<אבי נווה: אין סיבה שזה יקרה.

<אבי נווה: תפטרו את היצואנים מהמע"מ בייבוא, תרשמו להם את זה בפלוס ובמינוס ובדוח החודשי זה ייכנס.

מיקי לוי: זה בתנאי שכל התוצרת יוצאת בחזרה.

<אבי נווה: ברור.

<אבי נווה: בדוח החודשי שלאחר מכן - - -

<אורן הרמבם: לא כל.

מיקי לוי: אז איך הם ידעו לעשות הפרדה?

<אבי נווה: אני אענה לך.

<אורן הרמבם: הוא מדווח.

<אבי נווה: אתה תחייב אותי במלואו, אבל על הנייר.

<אבי נווה: אני לא אשלם את זה בדוח החודשי שאני אשלם, כשאני אוציא את הייצוא, אתה תראה את התשומות בפלוס ומינוס.

<אבי נווה: אם אני לא אייצא, אני אהיה במינוס ואני אשלם.

משה גפני: תודה רבה.

משה גפני: עכשיו העלית עוד רעיון.

משה גפני: עד עכשיו הייתי ברעיון של מס נדחה ועכשיו יש לנו פטור מותנה.

<ניר גרינברג: ידידי התייחס ומנגנון ההישבון עובד, הוא תקין והכול בסדר ויודעים להתקזז על מה שמיובא לצורך ייצוא.

<ניר גרינברג: העניין הוא שבשוק המקומי, כשאני מוכר היום מיטות לבית חולים שיבא או לכל אחד אחר, החלקים שאני מביא, אני משלם עליהם מכס והיבואן שמתחרה מולי, לא משלם מכס.

<משה הראל: הוא משלם על המוצר.

<ניר גרינברג: אני מרכיב את המוצר.

<משה הראל: ברגע שהגלגלים משמשים גם למוצר אחר, אני אתן לך דוגמה.

<משה הראל: יש רכב מסחרי כבד שהוא פטור ממסים והחלקים של הרכב דומים גם לרכב פרטי ולכן בתעריף המכס יש מס קניה על החלקים האלה.

<ניר גרינברג: יש סיווגים.

משה גפני: תודה רבה.

משה גפני: אני מסיים את הדיון.

משה גפני: עפר, מה אתה מציע?

משה גפני: אני אגיד לך מה אני רוצה להציע.

מיקי לוי: גם אני רוצה להציע.

משה גפני: תציע.

מיקי לוי: אני אומר שמכיוון שהם לא אנשי מע"מ, בואו לא נטיל עליהם את העומס הזה.

מיקי לוי: אני מבקש מאדוני שאם הוא חושב שאפשר לעשות משהו בנושא המע"מ, יטיל על היבואנים או על האיגודים השונים לשבת מול זאב, מול אנשי מע"מ ברשות המסים, שולחן עגול ושיבואו בעוד חודש או בעוד חודש וחצי לכאן, אם הם יגיעו לסיכום.

משה גפני: אני רוצה לקצר את התהליך.

מיקי לוי: אל תטילו עליהם את נושא המע"מ.

עפר שלח: יש לי הצעה דומה להצעתו של מיקי אלא שהיא יותר דרסטית.

עפר שלח: אנחנו נבקש מאנשי האוצר לבוא עם פתרון בזמן נקוב ואנחנו נודיע להם שאם הם לא יבואו עם פתרון בזמן נקוב, הבית הזה ימצא את הפתרון.

משה גפני: נחבר את ההצעות יחד.

משה גפני: אני מבקש מגוף מוסמך כי אני שמעתי כאן כמה דברים ושמעתי גם קודם שהיבואנים והיצואנים מסכימים לכל מיני תהליכים כאלה.

משה גפני: אני מבקש הצעה שתהיה הצעה בכתב אותה אנחנו נעביר לזאב פורת ברשות המסים.

משה גפני: אני מבקש שתדברו ביניכם.

<אורן הרמבם: אתה פונה אלינו, אל התאחדות התעשיינים?

משה גפני: כן, אבל אני רוצה שתדברו עם האנשים שהיו כאן.

משה גפני: לא לתת נייר והנייר הזה לא מוסכם על כולם.

<אורן הרמבם: בסדר גמור.

<אורן הרמבם: הם מוכרים לנו.

משה גפני: אני רוצה את הנייר הזה.

משה גפני: תעלו את ההצעות שעלו כאן.

משה גפני: עקרונית זה נראה לי דבר מיותר.

משה גפני: מה שהעלה עפר שלח, המציאות הזאת, זה גורם נזק ולפי דעתי זה גם גורם נזק בפועל.

משה גפני: זה נראה דבר מיותר.

משה גפני: רשות המסים אומרת שהיא מחזירה בתוך שמונה ימים.

משה גפני: התהליך הזה מיותר ולפי דעתי הוא גורם לנזק אבל אני רוצה נייר מוסמך.

משה גפני: את הנייר המוסמך הזה אותו נקבל, אנחנו נעביר לזאב פורת ברשות המסים ואני אוסיף לו עוד כמה מלים שלי או עם עפר ירצה להוסיף, יוסיף גם הוא.

משה גפני: אז נבקש מהם שהם ישבו אתכם ויגיעו להסכמות בפרק זמן מוגדר.

משה גפני: לפי דעתי רשות המסים תלך לדבר הזה ואם היא לא תלך, אז לא נאיים, אבל אנחנו נלך להליך חקיקה.

משה גפני: אין צורך שהתהליך הזה יקרה.

משה גפני: הם באמת לא הכתובת בעניין הזה אלא הכתובת הוא זאב פורת.

משה גפני: לפי דעתי הוא ילך לדבר הזה כי בסופו של דבר זה פוגע ביבואנים וביצואנים וזה גם מטיל מעמסה נוספת על רשות המסים, מעמסה שהיא מיותרת לחלוטין.

משה גפני: אני מודה לך חבר הכנסת עפר שלח על שהעלית את הנושא.

עפר שלח: תודה לך.

משה גפני: אנחנו נמשיך לעקוב אחרי העניין הזה.

משה גפני: קחו את הזמן שלכם אבל אל תסחבו אותו יותר מדי הרבה זמן כי אנחנו רוצים לטפל בזה.

משה גפני: תודה רבה.

משה גפני: הישיבה נעולה.